Author: Ulassai

Columbina

                  1.
Povera fortunosa columbina
proite in alta gala ses vivende.
A s'astore ti sunu cunsignende:
menzus a calchi buscu t'incammina.

                  2.
Povera columbina fortunosa, 
depesa da-e nobiles arrazzas!
Si su tale t’addossas e t’abbrazzas
bestedi de piumas, luttuosa,
giaghì cudd'ava tua preziosa
sa morte senz'ispada ti est dende.

                  3.
Dende ti sun sa morte senz'ispada,
mancu sos tuos nd'hana dolentia.
Su pagu de su tempus ch'istas bia
si cuntentan de t'ider maltrattada.
Cando piùs ti pensas istimada
medios de t'isperder sun fattende.

                  4.
Fattende sun sos medios insoro:
cando bi penso piantu nde fatto.
Narabilis chi deo ti riscatto
si lu cheren su samben de su coro,
ma a tie apprezziabile tesoro
in salude ti lessana vivende.

                    5.
Tottu sa vida mia disimpigno
pro mantenner a tie su saludu.
Cando de ogni bene hap'esser nudu
su samben de su coro lis cunsigno,
ca senza fine malu ti carigno:
non ti cheria 'ider suspirende.

                     6.
Non ti cheria 'ider in dolenzia
ca nessunu patire ti merita(s).
Chircadi sa piùs seria eremita
e faghe di’ e notte penetenzia,
a tales de non t' 'ider sa presenzia
sos chi ti sun dogn'ora minettende.

                    7.
Minettende ti sunu dogni istante
s'astore pro ti perder gala e bolu.
Sa zente ingrata no nde tenet dolu
de 'ider una prenda lagrimante.
Sos de cundissione suspirante
ti sun amaramente pianghende.

                    8.
Pianghende ti sun amaramente
tottu cuddos de coro lastimosu.
Pro culpa de s'astore iscaranosu
perdides una lughe risplendente.
Non sighedas piùs, ingrata zente,
cuss'errore chi sezis cummittende.

                  9.
Cummittende bos sezis cuss'errore,
su dannu chi nde sighit no ischides:
si cussa columbina bos perdides
no hazis piùs in domo risplendore.
Calincunu costante abitadore,
bos est pro more sua visitende.

                    10.
Calincun'abitante la visitat
pro ider cussa dechida figura.
S'ammirabile sua cumpostura,
sos coros a l'amare prezipitat.
Columbos preziosos li merìtat,
non cussu chi li sezis destinende.

                    11.
Cun su chi la cherides aunire
est un'astore indignu e feu tantu.
Sa columbina paret un'ispantu
chi tardat gai bella a nde naschìre.
Gesu! chi l'obbligades a fuire
a terra furistera, ispasimante!

                    12.
A terra furistera t'allontana,
de viver assolada t'accunnorta.
Naralis chi ti cheres menzus morta.
S'astore feu abite ti lu dana?
Si cheres viver prospera e galana,
da-e cussu fragellu ti suspende.

                     13.
Finalmente tenide dolentìa
de cussa prenda tantu preziada.
Da-e s'ora ch'est issa separada
bos mancat da-e domo s'allegria.
Algunos chi bos tenen tirannìa
de ider cussa sorte sun bramende.